b'\n_START_ARTICLE_\nPortishead\n_START_SECTION_\nIstorija\n_START_PARAGRAPH_\nGrup\xc4\x99 1991\xc2\xa0m. Bristolyje \xc4\xafk\xc5\xabr\xc4\x97 Geoff Barrow, Beth Gibbons ir Adrian Utley. \xc4\xaekv\xc4\x97pta \xc5\xbevalgybini\xc5\xb3 film\xc5\xb3, trijul\xc4\x97 suk\xc5\xabr\xc4\x97 trumpmetra\xc5\xbe\xc4\xaf film\xc4\x85 To Kill a Dead Man, kurio garso takelis \xc4\xaftikino \xc4\xafra\xc5\xa1\xc5\xb3 kompanij\xc4\x85 Go! Beat Records priimti Portishead.\n_START_SECTION_\nDummy (1994)\n_START_PARAGRAPH_\nPirmasis grup\xc4\x97s albumas Dummy buvo i\xc5\xa1leistas 1994\xc2\xa0m. Nepaisant to, kad Portishead veng\xc4\x97 bendravimo su \xc5\xbeurnalistais, albumas buvo s\xc4\x97kmingas tiek Europoje, tiek JAV (pastarojoje parduota daugiau nei 150,000 albumo kopij\xc5\xb3 dar iki grup\xc4\x97s turo \xc4\xaf JAV)._NEWLINE_2003\xc2\xa0m. albumas u\xc5\xbe\xc4\x97m\xc4\x97 419 viet\xc4\x85 Rolling Stone \xc5\xbeurnalo s\xc4\x85ra\xc5\xa1e\xc2\xa0\xe2\x80\x93 500 geriausi\xc5\xb3 vis\xc5\xb3 laik\xc5\xb3 album\xc5\xb3.\n_START_SECTION_\nPortishead (1997)\n_START_PARAGRAPH_\nPasibaigus pradinei s\xc4\x97kmei, Portishead pasitrauk\xc4\x97 i\xc5\xa1 d\xc4\x97mesio centro trejiems metams\xc2\xa0\xe2\x80\x93 iki 1997\xc2\xa0m ., kai i\xc5\xa1leido antr\xc4\x85j\xc4\xaf album\xc4\x85 pavadint\xc4\x85 savo pa\xc4\x8di\xc5\xb3 vardu\xc2\xa0\xe2\x80\x93 Portishead. Albumo dain\xc5\xb3 skambesys skiriasi nuo Dummy. Jis apib\xc5\xabdinamas kaip \xe2\x80\x9egr\xc5\xabd\xc4\x97tas ir at\xc5\xa1iaurus\xe2\x80\x9c. I\xc5\xa1leisti trys singlai\xc2\xa0\xe2\x80\x93 \xe2\x80\x9eAll Mine\xe2\x80\x9c, \xe2\x80\x9eOver\xe2\x80\x9c ir \xe2\x80\x9eOnly You\xe2\x80\x9c. Pirmasis pateko \xc4\xaf UK Top 10.\n_START_SECTION_\nRoseland NYC Live (1998)\n_START_PARAGRAPH_\n1997\xc2\xa0m. grup\xc4\x97 atliko vienkartin\xc4\xaf pasirodym\xc4\x85 su Niujorko filharmonijos orkestro nariais, grojan\xc4\x8diais styginiais instrumentais Niujorke, Roseland Ballroom. Albumas, kuriame \xc4\xafra\xc5\xa1ytas \xc5\xa1is pasirodymas, i\xc5\xa1leistas 1998\xc2\xa0m., kuriame pagrindinis d\xc4\x97mesys skirtas \xc5\xa1ioms naujoms orkestrin\xc4\x97ms grup\xc4\x97s dain\xc5\xb3 aran\xc5\xbeuot\xc4\x97ms. Taip pat i\xc5\xa1leista ilga pasirodymo versija vaizdajuost\xc4\x97je, o 2002\xc2\xa0m.\xc2\xa0\xe2\x80\x93 ir DVD su svarbia papildoma med\xc5\xbeiaga, \xc4\xafskaitant ir ankstesnius klipus.\n_START_SECTION_\nPertrauka (1999\xe2\x80\x932005)\n_START_PARAGRAPH_\n1999\xc2\xa0m. Portishead \xc4\xafra\xc5\xa1\xc4\x97 dain\xc4\x85 \xe2\x80\x9eMotherless Child\xe2\x80\x9c su Tom Jones pastarojo albumui Reload. Per kelis kitus metus grup\xc4\x97s nariai susikoncentravo \xc4\xaf solin\xc4\x99 ir kitokio pob\xc5\xabd\xc5\xbeio veikl\xc4\x85. 2005\xc2\xa0m. vasario m\xc4\x97nes\xc4\xaf Portishead, pirm\xc4\x85 kart\xc4\x85 per septynerius metus, pasirod\xc4\x97 koncerte Bristolyje. Jis buvo skirtas paremti nukent\xc4\x97jusiuosius nuo cunamio. Ma\xc5\xbedaug tuo pa\xc4\x8diu metu Barrow paskelb\xc4\x97, kad grup\xc4\x97 \xc4\xafra\xc5\xa1in\xc4\x97ja tre\xc4\x8di\xc4\x85j\xc4\xaf album\xc4\x85. 2006\xc2\xa0m. rugpj\xc5\xab\xc4\x8dio m\xc4\x97nes\xc4\xaf ji patalpino du naujus k\xc5\xabrinius savo MySpace puslapyje. Pana\xc5\xa1iu metu, Portishead aran\xc5\xbeavo Serge Gainsbourg dain\xc4\x85 \xe2\x80\x9eUn Jour Comme un Autre (Requiem for Anna)\xe2\x80\x9c pad\xc4\x97kos albumui Monsieur Gainsbourg Revisited.\n_START_SECTION_\nThird (2008)\n_START_PARAGRAPH_\n2007\xc2\xa0m. spalio 2 d. Portishead paskelb\xc4\x97, kad naujasis albumas Third yra miksuojamas ir beveik baigtas bei tur\xc4\x97t\xc5\xb3 b\xc5\xabti i\xc5\xa1leistas 2008\xc2\xa0m. baland\xc5\xbeio m\xc4\x97n. prad\xc5\xbeioje. V\xc4\x97liau albumo pasirodymas nukeltas \xc4\xaf baland\xc5\xbeio 28 d.'